CELEX: 32016R2377
Language: el
Date: 2016-10-14 00:00:00
Title: Κατ' εξουσιοδότηση κανονισμός (ΕΕ) 2016/2377 της Επιτροπής, της 14ης Οκτωβρίου 2016, για την τροποποίηση του κατ' εξουσιοδότηση κανονισμού (ΕΕ) αριθ. 1394/2014 της Επιτροπής, για τη θέσπιση σχεδίου απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα

23.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 352/50
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/2377 ΤΗΣ ΕΠΙΤΡΟΠΉΣ
   της 14ης Οκτωβρίου 2016
   για την τροποποίηση του κατ' εξουσιοδότηση κανονισμού (ΕΕ) αριθ. 1394/2014 της Επιτροπής, για τη θέσπιση σχεδίου απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της ΕΕ, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για περίοδο που δεν υπερβαίνει τα τρία έτη, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
            
         
               (3)
            
            
               Με τον κατ' εξουσιοδότηση κανονισμό (ΕΕ) αριθ. 1394/2014 της Επιτροπής (2) θεσπίζεται σχέδιο απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα, ούτως ώστε να διευκολυνθεί η υλοποίηση της υποχρέωσης εκφόρτωσης μέσω ορισμένων μηχανισμών ευελιξίας.
            
         
               (4)
            
            
               Σύμφωνα με το άρθρο 15 παράγραφος 5 στοιχείο ε) του κανονισμού (ΕΕ) αριθ. 1380/2013, τα σχέδια απορρίψεων μπορεί να περιλαμβάνουν τον καθορισμό ελάχιστων μεγεθών αναφοράς διατήρησης:
            
         
               (5)
            
            
               Το Βέλγιο, η Ισπανία, η Γαλλία, οι Κάτω Χώρες και η Πορτογαλία έχουν άμεσο συμφέρον στη διαχείριση της αλιείας στα νοτιοδυτικά ύδατα. Μετά από διαβούλευση με το γνωμοδοτικό συμβούλιο νοτιοδυτικών υδάτων και το γνωμοδοτικό συμβούλιο πελαγικών ειδών, τα εν λόγω κράτη μέλη υπέβαλαν κοινή σύσταση στις 30 Μαΐου 2016 στην Επιτροπή στην οποία προτείνεται να καθοριστεί, κατά παρέκκλιση των διατάξεων του παραρτήματος XII του κανονισμού (ΕΚ) αριθ. 850/98 του Συμβουλίου (3), το ελάχιστο μέγεθος αναφοράς διατήρησης για το σαφρίδι (Trachurus spp.) στη διαίρεση ICES VIIIc και στην υποπεριοχή IX σε 12 cm για το 5 % των αντίστοιχων ποσοστώσεων της Ισπανίας και της Πορτογαλίας. Επιπλέον, στην κοινή σύσταση, προτείνεται να μπορεί να αλιεύεται εντός του ως άνω ορίου του 5 % της ποσόστωσης για το σαφρίδι, στο πλαίσιο της αλιείας μικρής κλίμακας «xávega», μιας τεχνικής αλίευσης με ένα είδος γρίπου ακτής, στη διαίρεση ICES IXa, 1 % της ποσόστωσης της Πορτογαλίας με μέγεθος κάτω των 12 cm.
            
         
               (6)
            
            
               Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την επιστημονική, τεχνική και οικονομική επιτροπή αλιείας (ΕΤΟΕΑ). Η ΕΤΟΕΑ κατέληξε στο συμπέρασμα ότι η μείωση του ελάχιστου μεγέθους αναφοράς διατήρησης, όπως προτείνεται στην κοινή σύσταση, συνδέεται με χαμηλό κίνδυνο μεταβολής του από το παρελθόν καθιερωμένου υποδείγματος εκμετάλλευσης του εν λόγω είδους αλιείας. Το εν λόγω υπόδειγμα εκμετάλλευσης σε συνδυασμό με χαμηλά ποσοστά εκμετάλλευσης δεν φαίνεται να είναι επιζήμιο για τη δυναμική των συναφών αποθεμάτων. Ταυτόχρονα, η ΕΤΟΕΑ επισήμανε ότι ο έλεγχος αλιευμάτων με διαφορετικά όρια μεγέθους μπορεί να είναι δύσκολος και, εάν δεν διενεργείται σωστά, η θνησιμότητα μπορεί να αυξηθεί. Επιπλέον, είναι σημαντικό να τηρούνται τα όρια των ποσοστών που έχουν καθοριστεί για τα μικρότερα μεγέθη. Ως εκ τούτου, είναι σημαντικό τα ενδιαφερόμενα κράτη μέλη να θεσπίσουν κατάλληλα μέτρα ελέγχου για το εν λόγω είδος αλιείας.
            
         
               (7)
            
            
               Τα μέτρα που περιλαμβάνει η κοινή σύσταση συνάδουν με το άρθρο 18 παράγραφος 3 του κανονισμού (ΕΕ) αριθ. 1380/2013 και μπορούν συνεπώς να συμπεριληφθούν στο σχέδιο απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα.
            
         
               (8)
            
            
               Συνεπώς, ο κατ' εξουσιοδότηση κανονισμός (ΕΕ) αριθ. 1394/2014 θα πρέπει να τροποποιηθεί αναλόγως.
            
         
               (9)
            
            
               Επειδή τα μέτρα που προβλέπει ο παρών κανονισμός έχουν άμεσο αντίκτυπο στις οικονομικές δραστηριότητες που συνδέονται με τον προγραμματισμό της αλιευτικής περιόδου των σκαφών της Ένωσης, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2017,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 4 του κατ' εξουσιοδότηση κανονισμού (ΕΕ) αριθ. 1394/2014 προστίθεται η ακόλουθη παράγραφος:
   
      «Κατά παρέκκλιση των διατάξεων του παραρτήματος XII του κανονισμού (ΕΚ) αριθ. 850/98, το ελάχιστο μέγεθος αναφοράς διατήρησης για το σαφρίδι (Trachurus spp.) που αλιεύεται στη διαίρεση ICES VIIIc και στην υποπεριοχή ICES IX είναι 12 cm για το 5 % των αντίστοιχων ποσοστώσεων της Ισπανίας και της Πορτογαλίας στις εν λόγω περιοχές. Εντός του εν λόγω ορίου του 5 %, στο πλαίσιο της αλιείας μικρής κλίμακας “xávega”, μιας τεχνικής αλίευσης με ένα είδος γρίπου ακτής, στη διαίρεση ICES IXa 1 % της ποσόστωσης της Πορτογαλίας μπορεί να αλιεύεται με μέγεθος κάτω των 12 cm.».
   
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Οκτωβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.12.2013, σ. 22.
   
      (2)  Κατ' εξουσιοδότηση κανονισμός (ΕΕ) αριθ. 1394/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων για ορισμένους τύπους αλιείας μικρών πελαγικών ειδών στα νοτιοδυτικά ύδατα (ΕΕ L 370 της 30.12.2014, σ. 31).
   
      (3)  Κανονισμός (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (ΕΕ L 125 της 27.4.1998, σ. 1).